NUSA ออกหุ้นกู้ 450 ลบ. ชูดอกเบี้ย 7% ขายกองทุน-รายใหญ่ 18 เม.ย.-18 พ.ค.65
NUSA ออกหุ้นกู้มีประกันรวมมูลค่าไม่เกิน 450 ลบ. ชูดอกเบี้ย 7% เสนอขายให้แก่กองทุนสถาบันและผู้ลงทุนรายใหญ่ โดยเริ่มวันที่ 18 เม.ย.-18 พ.ค.65
NUSA ออกหุ้นกู้มีประกันรวมมูลค่าไม่เกิน 450 ลบ. ชูดอกเบี้ย 7% เสนอขายให้แก่กองทุนสถาบันและผู้ลงทุนรายใหญ่ โดยเริ่มวันที่ 18 เม.ย.-18 พ.ค.65
21 มี.ค. 2565

บริษัท ณุศาศิริ จำกัด (มหาชน) หรือ NUSA เปิดเผยว่า ได้ยื่นแบบแสดงรายการข้อมูลต่อ สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เพื่อออกและเสนอขายหุ้นกู้มีประกันของบริษัท 2 ชุด รวมมูลค่าไม่เกิน 450 ล้านบาท เสนอขายให้แก่ ผู้ลงทุนสถาบันหรือผู้ลงทุนรายใหญ่ โดยมี บริษัท หลักทรัพย์ เคพีเอ็ม จำกัด เป็นผู้จัดการการจัดจำหน่ายหุ้นกุ้
โดยหุ้นกู้ชุดที่ 1 จำนวนไม่เกิน 400 ล้านบาท อายุ 1 ปี 11 เดือน 15 วัน มีอัตราดอกเบี้ยคงที่ 7.00% ต่อปี จ่ายดอกเบี้ยทุกๆ 3 เดือนตลอดอายุหุ้นกู้ เสนอขายวันที่ 18-20 เม.ย.65 และหุ้นกู้ชุดที่ 2 จำนวนไม่เกิน 50 ล้านบาท อายุ 1 ปี 11 เดือน 14 วัน มีอัตราดอกเบี้ยคงที่ 7.00% ต่อปี จ่ายดอกเบี้ยทุกๆ 3 เดือนตลอดอายุหุ้นกู้ เสนอขายวันที่ 12-13 และ 17-18 พ.ค.65
ทั้งนี้ บริษัท ไม่มีการจัดอันดับความน่าเชื่อถือของหุ้นกู้สำหรับหลักประกันในการออกหุ้นกู้ครั้งนี้ ได้แก่ โฉนดที่ดิน จำนวน 12 แปลง เนื้อที่ดินรวม 43-1-42.2 ไร่ (17,342.20 ตารางวา) ตั้งอยู่ที่ตำบลบางน้ำจืด อำเภอเมืองสมุทรสาคร จังหวัดสมุทรสาคร ตำบลนาจอมเทียน อำเภอสัตหีบ จังหวัดชลบุรีและ ตำบลวังไทร อำเภอปากช่อง จังหวัดนครราชสีมา และ ห้องชุด จำนวน 103 ห้อง พื้นที่รวม 3,543.54 ตารางเมตร ตั้งอยู่ที่แขวงรามอินทรา เขตคันนายาว กรุงเทพมหานคร ประเมินโดย บริษัท ที.เอ.มาเนจเม้นท์ คอร์โปเรชั่น (1999) จำกัด 
อย่างไรก็ตามบริษัทมีวัตถุประสงค์นำเงินไปชำระคืนหนี้หุ้นกู้ NUSA225A และ NUSA229A จำนวน 364.9 และ 50 ล้านบาท ตามลำดับที่จะครบกำหนดในเดือนพ.ค.65 และคืนก่อนกำหนดในช่วงเดือน ก.ย. 65 ส่วนที่เหลือใช้เงินทุนหมุนเวียนในกิจการ